《湖居与仁先结邻赋呈四首 其一》
清代·俞明震

世转无穷境，人生有收束。老寻湖上庐，沧桑了无触。

一篱分割湖，图史罗百族。借君寒菜畦，画此井田局。

我自娱寂寞，君还课耕读。童稚禀礼法，山水含亲睦。

晨炊松柏香，书声过墙屋。日脚淡厨烟，饭熟书还熟。

此是承平声，念之泪盈掬。汶汶五十年，旧梦今可续。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。